PAGE  


2241. Sülysáp, Szent István tér 1.
Telefon, fax: (06-29) 435-001, (06-29) 435-003

NYILVÁNOS
Szám: 1322-5/2012
Előterjesztést készítette: Kántor Erzsébet testületi ügyintéző
Előterjesztés elkészítésének időpontja: 2012. április 11.
Előterjesztést véleményezi: PTÜB
Döntés módja: nyílt szavazás, egyszerű szótöbbség
Melléklet: Beszámoló
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. április 19-én tartandó munkaterv szerinti ülésére

3. napirendhez

Tárgy:
A helyi közrend, közbiztonság helyzetéről szóló beszámoló megtárgyalása
Tisztelt Képviselő-testület!

A helyi önkormányzatokról szóló 1990. évi LXV. törvény 8. § (1) bekezdése alapján az önkormányzatok feladata a közbiztonság helyi feladatairól gondoskodni. 

E kérdésben természetesen elengedhetetlen a szoros együttműködés a rendőri szervekkel, különösen a helyi rendőrőrssel, amelynek – a Rendőrségről szóló 1994. évi XXXIV. törvény 9. § (1) bekezdése alapján kötött szerződés keretében – évről évre anyagi támogatást is biztosítunk, illetve szükséges, hogy rendszeresen tájékozódjunk munkájukról.

A Monori Rendőrkapitányság Sülysápi Rendőrőrsének beszámolóját a Képviselő-testület évről-évre a májusi ülésén tűzi napirendre, de a monori rendőrkapitányság élén történt személyi változás szükségessé tette, hogy a beszámolót egy hónappal korábban tárgyaljuk, és ezzel egy időben megismerkedjünk az új, jelenleg még megbízott, kapitánnyal. 
Ennek jegyében kérem a Sülysápi Rendőrőrs 2011. évi tevékenységéről szóló önkormányzati beszámoló szíves megtárgyalását.

…/2012. (IV. 19.) ÖKT határozati javaslat

Sülysáp Nagyközség Önkormányzatának Képviselő-testülete a helyi önkormányzatokról szóló 1990. évi LXV. törvény 8. § (1) bekezdése és a Rendőrségről szóló 1994. évi XXXIV. törvény 9. § (2) bekezdése alapján a Sülysápi Rendőrőrs 2011. évi munkájáról szóló beszámolót – munkájukat megköszönve – elfogadja.
Határidő: azonnal
Felelős: polgármester
Sülysáp, 2012. április 11.

Horinka László s.k.


polgármester
Láttam! 

Sülysáp, 2012. április . 
Tóth Krisztina s.k.
jegyző

Szám: 

Önkormányzati beszámoló 

a Monori Rendőrkapitányság Sülysápi Rendőrőrsének 2011. évi tevékenységéről

Előterjeszti:


Kelemen József r. alezredes


rendőrségi főtanácsos


kapitányságvezető

Tisztelt Képviselő Testület! 

A 2010-es évben elkezdődött, 2011-ban pedig folytatódott Magyarország Rendőrségének megújítása.

A Kormány intézkedései alapján jelentősen megnőtt a Rendőrség közterületen szolgálatot ellátó állománya. Ez a nagymértékű létszámfejlesztés azonban jórészt fiatal és tapasztalatlan kollégákat helyezett el a rendszerben, akiknek képzése, oktatása a parancsnoki valamint a rutinosabb beosztotti állomány feladata.   

Ennek keretében a Sülysápi Rendőrőrsön 2011 első és második felében is 4-4 fő próbaidős rendőrtanuló teljesített szolgálatot. 

A Rendőrségen belül sajnos nem kiegyenlítettek a bérviszonyok, a nagyobb juttatások miatt a Készenléti Rendőrség valamint a Budapesti Rendőr-főkapitányság hatalmas elszívó erő, melyet tovább erősít e budapesti székhelyű szervek közelsége. A problémával kapitánysági szinten küzdünk.

A Sülysápi Rendőrőrs vezetésével 2010 decemberétől megbízott Naszvadi Gábor r. fhdgy. viszonylag kevés parancsnoki tapasztalata ellenére véleményem szerint jó viszonyt alakított ki mindhárom területi önkormányzattal valamint a környékbeli társadalmi szervezetekkel.  

A 2011-es évben parancsnok úr feladatait jelentős nyomás alatt végezte, hiszen a rendőrőrs parancsok-helyettesi posztját megnyugtatóan csak múlt év decemberére sikerült rendezni.  

A fentebb említett létszámfejlesztés ellenére 2011-ben a rendőrőrs stabil, jó képességű állományában fogyás mutatkozott. Az év elején rendelkezésre álló 9 fős, teljes jogkörrel rendelkező járőri állomány év közepére szülési szabadság, áthelyezés és más okok miatt 6 főre zsugorodott, mely akaratlanul is jobbára negatívan befolyásolta a különféle intézkedési mutatókat.

A rendőrőrs rendszeresített létszáma 16 fő, a hallgatói állomány miatt azonban jelenleg 21 rendőr lát el szolgálatot.

A 2002-től Úriban és Mendén szolgálatot teljesítő körzeti megbízottak helyét távozásukkal két fiatal, kellően agilis kolléga töltötte be, akikről minden szerénység nélkül állíthatom, hogy várakozásainkon felül teljesítenek.

A 2008 óta stagnáló gazdaság, az állampolgárok egyre élesedő gazdasági, társadalmi helyzete országosan bűncselekményszám emelkedést generált. E mellett pedíg az is tapasztalható –különösen az erőszakos vagyon elleni bűncselekmények terén-, hogy a bűnelkövetők egyre merészebbek, erőszakosabbak. Ennek megfelelően -a többi rendőrkapitánysághoz hasonlóan- a rendőrkapitányság bűnügyi eredményességi mutatója is romlott. Mindezen nehézségek ellenére azonban továbbra is meghaladja a megyei átlagot és rendőrkapitányságunk a 13 pest megyei rendőrkapitányság között a 2011-es évet a 4. helyen zárta.

Személyi és gazdasági helyzet:

A Sülysápi Rendőrőrsön 24 órás járőrszolgálat működik. Úri és Mende községekben 1-1 fő körzeti megbízott is végzi a rend fenntartását. A nyomozói feladatokat jelenleg 1 fő látja el.

A rendőrőrs épületének állapota a kapitánysági átlagot tekintve jónak mondható, azonban mára már jelentős problémák adódtak a festés elhasználódásából, valamint a 2003-as átadás előtti felújítás során ki nem cserélt nyílászárók állapotából adódóan. A technikai ellátottság emelkedése miatt folyamatosan problémák adódnak az elektromos hálózattal.

A rendszeres gépkocsi problémák 2010 végére megoldódtak. 2011-ben végig 2 db. Ford Focus járőrgépkocsi teljesített szolgálatot a rendőrőrsön. Futásteljesíményük 80.000 illetve 50.000 km.

Üzemanyag finanszírozási problémáink az előző évektől eltérően nem voltak, azonban továbbra is nagy szükség van az önkormányzatok támogatására, mely Sülysáp esetében 400.000 ft., Úri esetében pedíg 100.000 ft. volt. 

Közbiztonsági helyzet:

A közrendvédelmi állomány munkája a tavalyi évhez képest vegyes képet mutat. Egyes intézkedési fajtáknál stagnálás, máshol pedíg erős visszaesés vagy ugyanilyen arányú emelkedés tapasztalható. Összességében azonban –ahogyan a kapitánysági viszonylat is mutatja- elmondható, hogy az intézkedési aktivitás láthatóan csökkent

A feldolgozott megkeresések száma nem változott, a tavalyi 425 mellett 2011-ben 426 volt a számuk.

Az elfogások száma 48-ról 51-re emelkedett.

Az előállítások számában folytatódott a 2010-es emelkedés (126), 2011-ben 176-ot hajtottunk végre.

A biztonsági intézkedések számában nincs jelentős változás, 26-ról 22-re csökkent a számuk.

Az elővezetések száma jelentősen csökkent, a 2010-es 40 esethez képest csupán 9 esetben jártunk el.

Ittas vezetőkkel szemben a tavalyi 28 helyett 18 esetben intézkedtünk, mely a 2010-es 28 esetet valamint a 2009-es 66 esetet is figyelembe véve erősen csökkenő tendenciát jelez. 

A közigazgatási bírság ittas vezetésre történő kiterjesztése és az ezzel járó riasztóan magas bírságösszegek tapasztalataink szerint illetékességi területünkön jelentősen visszaszorították az ilyen jogsértő cselekményeket. 

Ennek megfelelően a bevont vezetői engedélyek száma 20 db-ról 12-re csökkent.

Az intézkedések során, a helyszínen bevont forgalmi engedélyek, hatósági jelzések száma 74 volt. Ez elmarad a 2010-es 104 esethez képest, azonban jelentősen meghaladja a 2009-es 44 db-ot.

Továbbra is magas azon esetek száma, amikor a hatósági jelzés nem, vagy csak jelentős rongálás útján lett volna leszerelhető, továbbá a járművezetők a forgalmi engedélyeket több esetben nem tartották maguknál..

A szabálysértési feljelentések száma 2011-ben 370-ről 282-re esett, mivel az ilyen jellegű intézkedések helyett a gyorsabb eljárást biztosító helyszíni bírságolást helyeztük előtérbe. 

A helyszíni bírságolások száma ennek megfelelően a 2010-es 886 főről 1121 főre emelkedett. Emelkedett a összbírság összege is, 4.140.000 Ft-ről 5.007.500 Ft-ra.

Közigazgatási eljárást 15 esetben kezdeményeztünk, melynek során összesen 350.000 Ft bírságösszeget szabtunk ki.

Az őrs illetékességi területén tiltott kéjelgést végző személyek nem jellemzők, így velük szemben eljárást nem kezdeményeztünk.

Büntető feljelentést a tavalyi 12 esethez képest 6 esetben kellett tennünk.

A rendőrőrs közrendvédelmi tevékenységről összességében elmondható, hogy az intézkedési aktivitás az előző évhez képest nem csökkent, azonban az intézkedési fajtákon belül átalakult. 

Körzeti megbízottak

Úri 

Az Úri KMB beosztást helyettesítőként 2011. februártól Mészáros Péter r. ftőrm. látja el. 2011. augusztus 1-jén KMB feladatokkal bíztuk meg. 

A községben 49 bűncselekmény jutott tudomásunkra.

A kiemelt bűncselekmények közül a betöréses lopások száma 11.

Több lopás, betöréses lopás valamint erőszakos cselekmény kapcsán értünk el eredményeket. 

A KMB közterületi intézkedési mutatói jók. A helyi két polgárőrséggel folyamatosan keresi a kapcsolatot, velük együttműködésre törekszik.

Parancsnoka tapasztalatai szerint a különféle szervezetek valamint a lakosság elégedett a tevékenységével.

Mende

A Mendei KMB beosztást helyettesítőként 2011. februártól Terék Róbert r. tőrm. látja el. 2011. szeptember 1-jén KMB feladatokkal bíztuk meg.

A községben 92-re csökkent a bűncselekmények száma. Ezen belül szinte minden bűncselekményfajtában csökkenés tapasztalható.

A KMB közterületi intézkedési mutatói kiválóak. A helyi polgárőrséggel és intézményekkel példaszerű kapcsolatot ápol. Tapasztalataink szerint a helyi önkormányzat teljes mértékben elfogadja és támogatja.. 

A körzeti megbízottak lényegében valamennyi olyan bűnügyet megkapták feldolgozásra, amelyet Mende és Úri község területén  követtek el és amelyekben a KMB szabályzat szerint eljárhatnak. Folyamatosan végeznek vizsgálati tevékenységet, mely jelentős a folyamatos többletfeladatok mellett további problémaforrás a szolgálat ellátása során.

Mindkét KMB vonatkozásában fiatal, átlagos rutinnal rendelkező, ám rendkívül agilis rendőrökről van szó, akik kiválóan fejlődnek. 

Sülysáp

A Nagyközség sajnos körzeti megbízotti székhellyel nem rendelkezik. Az utóbbi két évben vezetőtársaimmal folyamatosan szorgalmazzuk a majd 8 és fél ezer lakosú település 2 db. körzeti megbízotti székhelyre osztását. Próbálkozásaink eredményeképpen a szigorú országos gazdálkodás ellenére várhatóan 2012-2013-ra remény van 1 fő körzeti megbízott munkába állítására. 

Baleseti helyzet

A közlekedési balesetek tekintetében elmondható, hogy az összes baleseti mutató 2010-es évhez hasonlóan 2011-ben is csökkent. Minden vonatkozásban átlag 15%-os csökkenés tapasztalható úgy, hogy már 2010-ben is 10%-kal kevesebb balesetet regisztráltunk.

	
	Lakott területen belül
	Lakott területen kívül
	Összesen

	
	2009.
	2010.
	2011.
	2009.
	2010.
	2011.
	2009.
	2010.
	2011.

	Sülysáp
	48
	35
	24
	14
	16
	15
	62
	51
	39

	Mende
	6
	15
	8
	18
	13
	9
	24
	28
	17

	Úri
	5
	1
	-
	6
	2
	1
	11
	3
	1

	Összesen
	59
	51
	32
	38
	31
	25
	97
	82
	57


Személyi sérüléssel végződő közlekedési balesetek településenkénti megoszlása:

	Időszak
	2009. évben
	2010. évben
	2011. évben

	Minőség
	H
	S
	K
	Össz
	H
	S
	K
	Össz
	H
	S
	K
	Össz

	Sülysáp
	2
	6
	12
	20
	-
	3
	8
	11
	-
	2
	9
	11

	Mende
	1
	1
	7
	9
	-
	2
	5
	7
	-
	1
	4
	5

	Úri
	-
	-
	1
	1
	-
	-
	-
	-
	-
	-
	-
	-


	
	Sülysáp R.őrs

	Személyi sérüléses
	2009. (db)
	30

	
	2010. (db)
	18

	
	2011. (db)
	16

	
	Eltérés (db)
	-2

	
	Eltérés (%)
	-11%

	Anyagi káros
	2009. (db)
	67

	
	2010. (db)
	69

	
	2011. (db)
	55

	
	Eltérés (db)
	-14

	
	Eltérés (%)
	-20%

	Összes baleset
	2009. (db)
	97

	
	2010. (db)
	87

	
	2011. (db)
	71

	
	Eltérés (db)
	-16

	
	Eltérés (%)
	-18%


Bűnügyi helyzet:

A Sülysápi Rendőrőrs területén 2011-ben 495 bűncselekmény vált ismertté. 

Sülysápon 354, Úriban 49, Mendén pedig 92 bűncselekményt regisztráltunk. 

A rendőrőrsön 2011-ben 272 db bűnügy került kiosztásra.

Ismeretlen tettes miatt 125 bűnügyben függesztettük fel a nyomozást, különböző okok miatt 22 nyomozást szüntettünk meg, valamint 32 feljelentést tettünk át az eljárásra illetékes hatóságokhoz. Feljelentést különféle okok miatt 6 ügyben utasítottunk el.

A rendőrőrs bűnügyi tevékenységét 2011-ben 2 fő körzeti megbízott valamint 1 fő helyettesítési feladatokat ellátó nyomozó végezte.

A Készenléti Csoport eljárásai miatt sem ENYÜBS, sem pedíg Robotzsaru NEO statisztika szerint nem mérhető a rendőrőrs eredményességi mutatója, ezért a rendőrkapitánysági mutató a mérvadó, mely 32,1%.

Ezzel a 2010-es 3. helyhez képest egy helyet visszacsúsztunk és jelenleg a 13 rendőrkapitányság között a 4. helyet foglaljuk el.

A Pest megyei Főkapitányság átlag eredményességi mutatója 27,1%.

A számok kiválóan tükrözik a bevezetőmben leírtakat.

2011-ben egy sorozat ügyet dolgoztunk fel. Ennek során a gyanúsítottak 1 rb. lopás bűntett, 3 rb. lopás vétség, 1 rb. magánlaksértés bűntett valamint 1 rb. súlyos testi sértés kísérlet megalapozott gyanúja miatt kerültek felelősségre vonásra. 

A kiemelt bűncselekmények alakulása:

A lopások száma 178. Ezen belül 50 a betöréses lopások száma.

Gépkocsi lopás 5 esetben történt, mely megegyezik a 2010-es adattal.

A személy elleni bűncselekmények esetében illetékességi területünkön a kép vegyes. Testi sértést 32 esetben követtek el. (Sülysáp: 16, Mende 8, Úri 6 alkalom). Az elkövetések nagy számban családi vitákhoz köthetőek.

A rablások száma 7. 

Az év során két nagyobb súlyú rablásban értünk el kiemelkedő eredményt. Egy ügyben csoportosan, útonállásszerűen elkövetett rablás elkövetőit fogtuk el 1 napon belül, egy másik ügyben pedíg a 2011. december 22.-én hajnalban, Mendén elkövetett fegyveres rablás elkövetőjét azonosítottuk. Az információ kapcsán a Főkapitányság Bűnügyi Osztálya az elkövetőt elfogta, jelenleg is előzetes letartóztatását tölti. Emellett sok ügyben jártunk eredményesen. 

Bűn- és balesetmegelőző munka

E tevékenységünk leginkább az „Iskola rendőre” programban teljesedik ki. 2011-ben mindhárom településen változás történt az iskolarendőrök személyén. 

A jelenlegi felosztás:

-Sülysáp (3 általános iskola): Pap Gabriella r. ftzls.

-Mende (2 általános iskola): Terék Róbert r. tőrm.

-Úri (1 általános iskola): Mészáros Péter r. ftőrm.

A program keretein belül az iskolákban bűnügyi és balesetmegelőzési tevékenységet folytatunk. Az intézmények vezetésével kiváló a kapcsolat. Mindhárom kolléga rendkívül aktív. Az iskolák részéről kisebb részben tapasztalható tájékoztató előadások, technikai bemutatók iránti igény. Ennél sokkal jobban igénylik jelenlétüket, tanácsaikat vagy akár fegyelmi tárgyaláson történő részvételüket. 

Iskolai időszakban a veszélyes útszakaszokon folyamatos rendőri vagy polgárőri jelenléttel biztosítottuk a gyermekek balesetmentes közlekedését. Az iskolák környékén rendőri intézkedésekre sem kellett sort kerítenünk. 

A kiskorú személyekkel kapcsolatos körözési munkát illetékességi területünkön az előző évekhez képest nem kellett fokoznunk. Nem emelkedett az illetékességi területünkön lakó, azonban máshol nevelőszülőknél, nevelőintézetekben elhelyezett kiskorúak száma, mely magával hozza a kevesebb bejelentett eltűnést is. A helyi eltűnések száma minimális.

Családon belüli erőszak miatt egy esetben indult büntetőeljárás. Az előző évekhez képest azonban folyamatosan magas a családon belül elkövetett zaklatások és az ezeket általában megelőző családi veszekedések száma, ideiglenes megelőző távoltartást azonban 2011-ben nem kellett elrendelnünk.

Megelőző vagyonvédelem terén folyamatosan aktívak vagyunk. Havonta jelentetünk meg tájékoztató, figyelemfelhívó írásokat az egyes helyi újságokban. Rendszeres a közintézményeknél végrehajtott tájékoztatók, szóróanyagok kihelyezése. A cikkekben tájékoztatjuk a lakosságot a lakókörnyezetükben történt bűncselekményekről, eseményekről valamint felhívjuk a figyelmet az éppen aktuális problémákra, továbbá közlekedési, vagyonvédelmi tanácsokat adunk. Jó kapcsolatot ápolunk a Sülysápon megjelenő Sülysápi Hírforrás és az Úriban megjelenő Úri Szó című folyóiratok készítőivel.

Kapcsolattartás civil szervezetekkel:

Sülysápon folyamatos, jó kapcsolatban vagyunk a 2005. év végén megalakult polgárőrséggel, mely azonban jelenleg nem aktív. A szervezet további sorsától függően a jövőben új együttműködési megállapodás megkötésére is sor kerülhet. 

Úriban két polgárőrség működik, egyenként kb. 15-15 fővel. 2011 második felében szorosabbra vontuk velük az együttműködést.

A Mende Polgárőrség Közhasznú Egyesület szintén aktív, jelenleg kb. 40 aktív főt számlál. Velük a körzeti megbízotton keresztül és közvetlenül is kiváló kapcsolatot ápolunk.

Összességében elmondható, hogy mindegyik szervezet jó kapcsolatban van a körzeti megbízottakkal, valamint a járőrszolgálattal.

Ezúton is szeretném megköszönni a polgárőrségek teljes tagságának azt a munkát, amelyet a 2011-ben végeztek a saját és a szomszédos települések közbiztonságának javítása érdekében. 

Az önkormányzatokkal napi kapcsolatban vagyunk, és amennyiben probléma merül fel, annak megoldásáról haladéktalanul gondoskodunk. Ennek megfelelően az együttműködés kiváló. Igény és lehetőség szerint közös szolgálatot látunk el Mendén a NEFAG Rt. kerületvezető erdészével Rada Ferenccel a falopások megelőzésére, valamint a helyi vadásztársasággal az orvvadászat megelőzése érdekében. Rada urat eseti szaktanácsadóként bűnügyekben rendszeresen igénybe vesszük.

Javaslatok, elképzelések, észrevételek, feladatok meghatározása:

A 2011-es év tapasztalatai, nehézségei alapján mindenképpen szükséges a bűnügyi állomány erősítése, valamint az intézkedésre jogosult állomány bővítése, a próbaidős állomány sikeres képzése.

A Sülysápon és Úriban regisztrált bűncselekményszámot csökkenteni kell, és tartani kell a Mendén elért szép eredményeket.

A legfontosabb tennivalók a következő évre:

· Bűnügyi eredményességi mutatók javítása.

· Reagálási képesség javítása, markánsabb bűnüldöző tevékenység.

· A közterületi jelenlét fokozása.

· Ennek keretében lehetőség szerint gyalogos járőrszolgálatok indítása.

· A közrendvédelmi mutatók javítása illetve szinten tartása.

· A baleset-megelőzési tevékenység folytatása, szélesítése. 

· Az iskolarendőri tevékenység szinten tartása.

· Együttműködő szervekkel, médiával való jó kapcsolat megőrzése, továbbfejlesztése.

· Vadásztársaságokkal, erdészetekkel történő együttműködés fokozása a falopások, terménylopások, orvvadászatok megfékezésére.

· Az állampolgárokkal való kapcsolattartás gördülékenyebbé tétele.
Végül engedjék meg, hogy megköszönjem a települési önkormányzatoknak, a polgármestereknek, a képviselő testületek tagjainak, a települések törvénytisztelő lakosságának a megértését, segítségét, amit a Sülysápi Rendőrőrs állományának nyújtottak a szolgálati feladataik elvégzéséhez. 
Szeretném megköszönni azt az anyagi és erkölcsi támogatást, amelyet nyújtottak annak érdekében, hogy a Sülysápi Rendőrőrs állománya hatékonyabban tudja ellátni bűnüldöző és bűnmegelőző feladatát.

Remélem a segítségükre a jövőben is számíthatunk és együtt tesszük biztonságosabbá településeinket.

Monor, 2012. február 9.


Kelemen József r. alezredes


rendőrségi főtanácsos


kapitányságvezető
1. sz. melléklet

A HÁROM TELEPÜLÉS BŰNCSELEKMÉNYI STATISZTIKÁJA A MONORI RENDŐRKAPITÁNYSÁG TELJES TERÜLETÉVEL ÖSSZEHASONLÍTVA:

	
	SÜLYSÁP
	MENDE
	ÚRI
	MONORI RK.

	Személy elleni bcs.
	48
	15
	6
	623

	Közlekedési bcs.
	18
	9
	0
	347

	Házasság, család elleni bcs.
	10
	1
	2
	162

	Államigazgatási bcs.
	0
	0
	0
	23

	Közrend ell. bcs.
	78
	19
	2
	762

	Gazdasági bcs. 
	2
	0
	3
	95

	Vagyon ell. bcs.
	198
	48
	36
	2938

	Honvédelmi köt.e.bcs.
	-
	-
	-
	-

	Összesen:
	354
	92
	49
	4950

